
„Варна – територия на творчеството“

І. ОБЩИ РАЗПОРЕДБИ:
Чл. 1. Правилата са част от подготовката на Варна за кандидат за Европейска столица на културата през 2019 г. и имат за цел да подкрепят създаването и достъпа до произведения на културата и изкуството, като:
1. подпомагат творците, културните институти, неправителствени организации и творчески сдружения на Варна в създаването и разпространяването на произведения от различните видове изкуства;
2. разширяват възможностите на всички варненци за досег с художествената култура;
3. насърчават развитието на нови начинания в сферата на варненската култура и изкуства, като се придържат към принципа на равнопоставеност на участниците в културното и художественото производство;
4. подкрепят, съвместно с всички заинтересовани страни, изпълнението на Стратегията на Община Варна за развитието на културата и на Програмата за кандидатурата на Варна за Европейска столица на културата през 2019 г.;
5. разработват и прилагат нови, прозрачни и достъпни финансови механизми за набиране и разпределяне на ресурси за култура и изкуство в град Варна.
Чл. 2. Правилата се основават на следните принципи: прозрачност, равнопоставеност на кандидатите, безпристрастност при подбора и оценката на проектите.
ІІ. ОРГАНИЗАЦИЯ И УПРАВЛЕНИЕ
Чл. 3. Творческите проекти се оценяват от:
1. Експертна комисия;
2. председател и секретар.
Чл. 4. Експертната комисия се състои от седмина (7) членове и се назначава от кмета.
(1) В нея участват: 
1. един (1) член от Общинския съвет;
2. четирима (4) членове от общинската администрация (вкл. председателят);
3. двама (2) членове от гражданското общество;
4. при необходимост, с цел да се подобри капацитетът на Комисията, се привличат като консултанти утвърдени творци и специалисти от областите, които са предмет на обсъждане от Експертната комисия.
(2) Решенията на Експертната комисия са законосъобразни, ако присъстват две трети от членовете й.
(3) Решенията на Експертната комисия се взимат с обикновено мнозинство.
Чл. 5. (1) Експертната комисия:
1. приема Годишна работна програма на специално заседание;
2. осъществява подбор на външни консултанти за оценка на проектите;
3. представя в ОбС годишния бюджет за финансиране на творчески проекти по Програмата „Варна – територия на творчеството“, като част от бюджетната рамка на дирекция „Култура и духовно развитие“;
4. представя в ОбС годишния отчет за финансиране на творчески проекти по Програмата „Варна – територия на творчеството“, като част от бюджетната рамка на дирекция „Култура и духовно развитие“;
5. осъществява цялостен контрол за целевото изразходване на предоставените средства;
6. осведомява обществеността за дейността по Програмата „Варна – територия на творчеството“.
(2) Експертната комисия се свиква на редовно заседание най-малко веднъж на три месеца от нейния председател, както и на извънредни заседания по искане на трима от нейните членове.
(3) При нужда и по предложение на Експертната комисия кметът сключва договори с консултанти за оценка на постъпилите проекти.
Чл. 6. (1) Всяка година Експертната комисия в рамките на Годишната си работна програма приема решения относно:
1. общата сума за финансиране на проекти;
2. максималната допустима сума за финансиране на проекти във всяка приоритетна област;
3. специфични ограничения относно лицата, които имат право да кандидатстват в съответната приоритетна област;
4. методика на оценяване на предложенията в съответната приоритетна област;
5. максималният срок за изпълнение на проектите;
6. датите на сесиите през годината.
Чл. 7. (1) Председател на Експертната комисия е директорът на дирекция „Култура и духовно развитие“.
(2) Председателят:
1. организира и ръководи дейността на Експертната комисия;
2. подготвя и предлага Работната програма и годишния бюджет за творческите проекти по Програмата „Варна – територия на творчеството“ в съответствие с решенията на Експертната комисия.
ІІІ. ПЛАНИРАНЕ И ФИНАНСИРАНЕ НА ДЕЙНОСТТА
Чл. 8. Приходите за творчески проекти по Програмата „Варна – територия на творчеството“ се набират от:
1. субсидия от общинския бюджет;
2. дарения и помощи.
ІV. УСЛОВИЯ ЗА ФИНАНСИРАНЕ НА ТВОРЧЕСКИ ПРОЕКТИ
Чл. 9. Програмата „Варна – територия на творчеството“ финансира безвъзмездно проекти на конкурсен принцип.
Чл. 10. Програмата „Варна – територия на творчеството“ осъществява своите дейности при спазване на принципа за разумно и ефективно управление на поверените финансови активи.
Чл. 11. В случаите, когато средствата за финансиране на проекти и дейности се предоставят от други организации, условията и редът за финансиране се определят съвместно с донорските организации.
Чл. 12. Програмата „Варна – територия на творчеството“ финансира само проекти от приоритетните области, одобрени от Експертната комисия, които съответстват на Програмата за управление на Община Варна и са включени в Годишната работна програма.
Чл. 13. Право да кандидатстват за финансиране по Програма „Варна – територия на творчеството“ имат български физически и юридически лица, регистрирани с нестопанска цел, по Търговския закон, кооперации по Закона за кооперациите, дружества по Закона за задълженията и договорите или създадени със закон или акт на изпълнителната власт.
Чл. 14. (1) Нямат право да кандидатстват за финансиране лица, които:
1. са обявени в несъстоятелност или са в производство по несъстоятелност;
2. се намират в ликвидация;
3. имат парични задължения към държавата или Община Варна, установени с влязъл в сила акт на компетентен орган, или задължения към осигурителни фондове, освен ако компетентен орган е допуснал разсрочване или отсрочване на задълженията;
4. са осъдени с влязла в сила присъда за престъпление против собствеността или против стопанството, освен ако са реабилитирани;
5. са подпомагани по същия проект или по други части от него по програми на Община Варна или със средства на Община Варна по договор;
6. не са изпълнили условия по предходно финансиране на проекти;
7. са обект на конфликт на интереси;
8. са служители на общинската администрация.
(2) Изискванията по ал. 1, т. 4 се отнасят до лицата, представляващи кандидатстващата организация според нейния статут.
(3) Изпълнението на изискванията по чл. 14, ал. 1 се удостоверява с декларация, като съставна част от формуляра за кандидатстване.
Чл. 15. Програмата „Варна – територия на творчеството“ не предоставя средства за финансиране на:
1. банкови такси и разходи, свързани с гаранции и други подобни на тях;
2. разходи, направени преди одобрението на проекта;
3. други разходи, несвързани пряко с целта на проекта;
4. проекти без отношение към развитието на местната култура и изкуства.
V. РЕД ЗА ОЦЕНЯВАНЕ И ИЗБОР НА ПРОЕКТИ
Чл. 16. (1) След вземане на решенията по чл. 7. председателят на експертната комисия обявява процедура за финансиране на проекти.
(2) Обявата задължително съдържа:
1. посочване на приоритетните области, за които се обявява процедурата;
2. срока и мястото за получаване на документите за финансиране на проекти от Програмата;
3. срока, мястото и начините за подаване на предложенията;
4. срока и мястото за провеждането на процедурата.
Чл. 17. Обявата за откриване на процедурата за финансиране на проекти се публикува в интернет страницата на Община Варна, като задължително съдържа:
1. посочване на изискванията, на които трябва да отговарят кандидатите;
2. адрес и телефон за контакти и получаване на допълнителна информация.
Чл. 18. (1) За участие в процедурата кандидатите получават документация, която съдържа:
1. формуляр за кандидатстване, съдържащ анотация на идейния проект и бюджет на проекта;
2. методика за оценяване на проектите;
3. проект за договор за финансиране.
(2) Секретарят на експертната комисия води регистър на лицата, получили документацията, който съдържа: име, наименование на фирмата-кандидат, телефон, факс и електронен адрес за контакти.
Чл. 19. Срокът за подаване на документи е не по-кратък от 15 календарни дни след датата на публикуване на обявата по чл. 18.
Чл. 20. (1) Проектите на кандидатстващите за финансиране съдържат:
1. попълнен формуляр за кандидатстване;
2. удостоверение за актуално състояние (или копие от договор за учредяване, ако кандидатът е ДЗЗД);
3. копие от булстат регистрацията, ЕИК (само за юридическите лица) или копие на личната карта за физическите лица.
Чл. 21. (1) За класирането на проектите по предложение Експертната комисия насрочва специално заседание.
(2) Не може да бъдат членове на Експертната комисия лица, които са:
1. съдружници, членове на управителни или контролни органи на юридически лица, подали документи за участие в процедурата;
2. свързани с кандидатите лица и лица в родствени отношения по права или съребрена линия с тях;
3. при които е налице конфликт на интереси.
(3) За наличието или липсата на обстоятелства по ал. 2 членовете на комисията по оценка подписват декларация преди първото заседание.
(4) Членовете на комисиите по оценка са длъжни да пазят в тайна обстоятелствата, които са узнали във връзка с работата си в комисиите.
Чл. 22. (1) Класирането на проектите се извършва в срок от 15 дни след крайния срок за подаване на проектите.
(2) Класирането на проектите се извършва на основата на формални критерии, които отразяват приоритетите на Работната програма за творчески проекти „Варна – територия на творчеството“.
(3) Ако спецификата на проекта позволява, Експертната комисия изисква неговото предоставяне в готов за продуциране вариант (ръкопис-разпечатка, компактдиск, диапозитиви и др.).
(4) Класирането на проектите става чрез използването на индекс, формиран от количествените оценки на формалните критерии, като крайното класиране се обосновава.
(5) При необходимост Експертната комисия може да извършва редукции или корекции в бюджетите на проектите, които се предлагат за финансиране.
Чл. 23. (1) На заседанията на Експертната комисия нейният секретар води протокол. В него се описва резултатът от извършената оценка, критериите за класирането на предложените проекти, както и мотивите за извършени корекции на бюджетите на проектите.
(2) В протокола задължително се описва редът на извършването на оценката, мотивите за класирането на проектите и списъкът на одобрените проекти.
(3) Протоколът се подписва от всички членове на Експертната комисия.
VІ. СКЛЮЧВАНЕ НА ДОГОВОР ЗА ФИНАНСИРАНЕ НА ПРОЕКТ, МОНИТОРИНГ И ОТЧЕТНОСТ
Чл. 24. Договорите за финансиране на одобрените проекти се сключват от кмета - от една страна, и от кандидата-изпълнител на проекта – от друга страна. Одобреното проектопредложение и определените от Експертната комисия условия за изпълнението му, се смятат за неразделна част от договора.
Чл. 25. Получателят на финансиране (изпълнителят на проекта) поема следните общи задължения по изпълненията на проекта:
1. отговаря за цялостното изпълнение на проекта; 
2. води пълна техническа, икономическа и друга документация по проекта в съответствие с изискванията на българското законодателство и правилата на творческите проекти;
3. осигурява средства, необходими за съфинансирането на проекта;
4. следи за добросъвестното изпълнение и незабавно информира председателя на Експертната комисия за възникнали злоупотреби;
5. по ясен начин указва, че финансирането на проекта се осъществява с подкрепата на Община Варна;
6. участва в приемането на дейностите по проекта;
7. съдейства за извършването на проучвания за резултатите от изпълнението на проекта.
Чл. 26. Експертната комисия осъществява цялостен контрол върху изпълнението на проектите.
Чл. 27. (1) Финансовите средства, предоставени за изпълнението на проекта, се отчитат съгласно условията и срока на договора.
(2) Финансовите отчети се представят от организацията-изпълнител за проверка и приемане от председателя на Експертната комисия в срок до 30 ноември 2012 г.

(3) Към финансовите отчети се прилагат заверени копия от всички оригинални документи за направените разходи по проекта.
Чл. 28. Изпълнителите на проекта са длъжни да съхраняват документацията за срок от пет години след приключване на изпълнението на проекта.
